বিএনপি চেয়ারপারসন খালেদা জিয়ার চিকিৎসা কোন হাসপাতালে হবে এ বিষয়ে কোনো সিদ্ধান্ত হয়নি। গতকাল স্বরাষ্ট্রমন্ত্রী আসাদুজ্জামান খান কামাল জানিয়েছেন, বিএনপি চেয়ারপারসনের সম্মতি না পাওয়ায় এ বিষয়ে এখনও কোনো সিদ্ধান্ত নেয়া যায়নি। এদিকে খালেদা জিয়াকে ইউনাইটেড হাসপাতালে নেয়ার বিষয়ে তার ছোট ভাই শামীম এস্কানদারের আবেদনের বিষয়েও কোনো সিদ্ধান্ত আসেনি। বুধবার বিকালে রাজধানীর তেজগাঁও সরকারি বিজ্ঞান কলেজের এক অনুষ্ঠানে স্বরাষ্ট্রমন্ত্রী আসাদুজ্জামান খান কামাল সাংবাদিকদের প্রশ্নের জবাবে জানান, বিএনপি চেয়ারপারসনের সম্মতি না পাওয়ায় কোনো সিদ্ধান্তে পৌঁছা যায়নি। তার সম্মতি পাওয়া গেলে কারা কর্তৃপক্ষের দেয়া অপশনগুলোতে চিকিৎসা দেয়া হবে। বিএনপি চেয়ারপারসন খালেদা জিয়ার চিকিৎসার বিষয়ে সর্বশেষ কী সিদ্ধান্ত নেয়া হয়েছে সাংবাদিকদের এমন প্রশ্নের জবাবে গতকাল স্বরাষ্ট্রমন্ত্রী আসাদুজ্জামান বলেন, দেখুন আমরা কী করতে যাচ্ছি।